Troels Lund Poulsen (V), 2005-04-26:
Først og fremmest vil jeg gerne starte med på vegne af Venstre at takke for den her årlige debat.
Det er vigtigt, at vi hvert år giver os tid til en grundig debat om den danske ligestillingspolitik og de udfordringer, vi står over for.
For Venstre har det været en fornøjelse at læse dette års perspektiv- og handlingsplan for 2005, der sender nogle gode og stærke politiske signaler i forhold til ligestillingsarbejdet.
De politiske områder, der er nævnt, er alle på hver sit område indsatsområder, hvor man enten har forstærket eller skal forstærke den politiske indsats.
Men vigtigt er det også – og det er dejligt at se, at der nu i Folketinget er en bred opbakning til det – at den næste store udfordring i forhold til ligestillingsarbejdet er den etniske ligestilling.
Jeg vil tillade mig at tænke 2 år tilbage, hvor jeg i januar 2004 i et interview med Politiken udtalte, at det nu også var vigtigt at fokusere på de kvinder, som havde en anden etnisk baggrund, og også gøre dem til en del af ligestillingsdebatten.
Derfor er det positivt – og lad mig kvittere for det her i dag ved at sige, at jeg har noteret mig det – at Socialdemokratiet nu også har en holdning til den etniske ligestilling.
Det er jo ikke sådan, at Venstre og Socialdemokratiet nu er blevet enige om det, men lad mig kvittere for, at Socialdemokratiet nu har formuleret sin politik, som vi så har rig lejlighed til at drøfte senere i dag.
Men hvor er det så, vi skal styrke vores politiske indsats, når vi drøfter ligestilling?
For Venstre er der tre hovedområder, som vi synes det er vigtigt at være opmærksom på i 2005:
Først og fremmest den etniske ligestilling.
Vi har en meget høj erhvervsfrekvens blandt danske mænd og kvinder, men vi må desværre konstatere, at de etniske minoriteter sakker bagud, når det gælder muligheden for at komme ind på arbejdsmarkedet.
Vi må også konstatere, at mange kvinder med anden etnisk baggrund ikke nødvendigvis kommer hele vejen i uddannelsessystemet, og jeg tror, at vi her har en stor forpligtelse og en stor opgave foran os.
Vi har brug for de etniske minoriteter på arbejdsmarkedet.
De gælder både mænd og kvinder.
Det andet område er flere kvinder i toppen af dansk erhvervsliv.
Jeg synes, det er vigtigt, at man har et erhvervsliv, som er repræsentativt.
Vi må desværre konstatere, at alt for få kvinder ansættes i ledende stillinger.
Det er noget, vi skal arbejde for at ændre.
Men lad mig sige, at Venstres løsning på det ikke er kvotering på arbejdsmarkedet, det er ikke en særlig forskelsbehandling ud fra køn, men det er, at man bliver ansat på baggrund af sine kvalifikationer, og at vi dermed også er med til at sikre, at vi ikke laver forskelsbehandling.
Men det, som man selvfølgelig altid må være opmærksom på, er, om der er barrierer, der gør, at bestemte job ikke kan blive beklædt, fordi man måske har stillet nogle barrierer op, der gør det svært at komme ind på netop det job.
Derudover må vi også se på de lønforskelle, som vi jo ved der er, og det er også derfor, beskæftigelsesministeren i løbet af det næste folketingsår, som det står i regeringsgrundlaget, vil fremsætte lovforslag om lønstatistikker og/eller mulighed for ligestillingsredegørelser i virksomhederne.
Det sidste tema, som Venstre prioriterer højt, er at styrke indsatsen for vold mod kvinder.
Det er et område, som jo også er nævnt i den handlingsplan, som vi drøfter her i dag.
Først og fremmest er det vigtigt at fokusere på de fire hovedformål, der er: at støtte ofrene, behandlingstilbud til voldsudøveren, styrkelse af myndighedernes indsats og at skabe øget viden på området.
Handlingsplanen har fokus på alle hjørner, både forebyggelse, behandling og støtte.
For Venstre er det specielt disse tre områder, som jeg har nævnt, etnisk ligestilling, flere kvinder i toppen af erhvervslivet og en styrket indsats for vold mod kvinder, der er de prioriteringer, som vi arbejder med i 2005.
Men lad mig også sige, at jeg jo har haft lejlighed til at studere nogle af de forslag, som også danner baggrund for ligestillingsdebatten i dag.
Vi får senere lejlighed til at diskutere kønskvotering.
Det er noget, som Venstre klart siger nej til.
Socialdemokratiet har jo foreslået, at der skal være et individuelt integrationsforløb, som skal være obligatorisk for alle udlændinge, der kommer hertil.
Det siger Venstre klart nej til.
Obligatorisk mulighed for at have besøg af sundhedsplejersker er et andet forslag, som Socialdemokratiet har, som Venstre heller ikke kan tilslutte sig.
Og det sidste forslag, som jeg vil nævne, er Socialdemokratiets forslag om, at kommunerne skal oprette støttefamilier for nytilkomne flygtningefamilier.
Det er en klientgørelse, som Venstre på ingen måde kan leve med.
Det er noget, som i dag udmærket kan klares på frivillig basis gennem de mange foreninger, som allerede i dag tager et stort ansvar inden for det område.
Med de bemærkninger er Venstre klar til ligestillingsdebatten.
Vi synes, den har bevæget sig meget inden for de seneste år.
Vi noterer os med glæde den udvikling, vi er inde i, men erkender
selvfølgelig også, at der stadig væk er store udfordringer, vi står over for, til trods for at vi må erkende, at Danmark er et af de områder i Europa, som ligger i top, hvad angår ligestilling.